सुबह खाना खाया. खाना भी सात साढ़े सात बजे तक आ जाता है. चाय का कोई सवाल ही नहीं था. नौ साढ़े नौ पर श्री पुरी मुआईने के लिए आये. पहले तो हमारी नौजवालनी के सहारे उन्होंने कहा कि आप लोग कैसे आ गये. फ़िर जब मैंने बताया कि मैं अठारह साल से राजनीति में हूँ तो कुछ चौंके. बोले कि आप तीस पैंतीस के लगते नहीं. आपकी उम्र बहुत कम लगती है. फ़िर पार्टी की माँगों के सम्बंध में कुछ बातें होने लगी, वही अखबारी बेपढ़े लोगों की बातें कि विकासनशील अर्थतंत्र में मँहगाई तो होती ही है, माँग और पूर्ति के उतार चढ़ाव के साथ अनाज़ का भाव भी चढ़ता गिरता ही है. फ़िर बात मशक्कत की उठी. हमने साफ़ इंकार कर दिया कि हम मशक्कत नहीं करेंगे. पुरी साहब बोले इससे तो देस का धन पढ़ता है. मैंने कहा कि अगर अपनी मर्जी की बात हो तो शायद मैं खुद कुछ न कुछ करना चाहूँ, लेकिन यह तो सिद्धांत का प्रश्न है कि राजनैतिक बंदी को मशक्कत के लिए मजबूर किया जाय या नहीं. उन्होंने कहा कि आगर आप मशक्कत से इंकार करेंगे तो और एक मुकदमा बन जायेगा. मैंने कहा, मजबूरी है.